google/wiki40b huggingface dataset:
Beitbridge

Bakgrunn

Byen ligger rett nord for Limpopoelva, om lag 1 km fra Alfred Beit-broa som går over Limpopoelva og forbinder Sør-Afrika med Zimbabwe. Hovedveiene leder fra grensa 321 km nordvest til Bulawayo og 585 km nordøst til Harare via Masvingo. Ifølge statistikk fra 2012 har byen et innbyggertall på 41 767, en økning fra 22 136 i 2002 og 11 596 i 1992. Grenseovergangen i Beitbridge er den travleste veigrenseposten i det sørlige Afrika og blant de travleste i grensepostene i verden.

Byen

Om lag 2570 av husene i Beitbridge tilhører de mer velstående delene av byen, hvor hovedsakelig ansatte i myndighetene og privat sektor bor. Den fattigere delen av Beitbridge består av rundt 3000 hus. Husene i den velstående delen er for det meste to- eller treroms mursteinshus, mens husene i de fattigere delene er blant de verste gjørmehusene i landet. Gjennomsnittsinntekten i underklassene i byen er sterkt varierende. Dette kommer av at mange ikke tar med seg familien sin til Beitbridge, men gjerne bor sammen med flere andre. Barer og fotballøkker er stort sett de eneste rekreasjonelle fasilitetene i de fattige delene av byen.

Broa

Broa er oppkalt etter Alfred Beit, grunnleggeren av diamantselskaper De Beers. Broa ble bygget i 1929 til en kostnad på 220 000 dollar. Broa ble finansiert av Deit Railways Trust og South African Railways. Ei ny bro ble bygget i 1995. 24. november 1995 ble den nye broa offisielt åpnet. Broa ble bygget av den zimbabwiske regjeringen, som drar nytte av bompengeinntektene. Den nye broa har mye større kapasitet enn den gamle, som nå bare er for togtrafikk.

Utvikling

På den sørafrikanske siden av grensa forbinder motorveien N1 grenseovergangen med de økonomiske sentrene Pretoria (463 km) og Johannesburg (521 km). Nærmeste by er Musina (16 km). På den zimbabwiske siden av grenseovergange deler veien seg i to. Veien A6 som går til Bulawayo, mens R1 går til Masvingo. En jernbane går også gjennom denne grenseovergangen, side ved side med veien, og deler seg i et spor til Bulawayo og et spor til Gweru via Rutenga.

Stadion

Dulibadzimu stadion, en liten sportsarena, ble valgt av ZANU-PF til å arrangere den årlige nasjonale feiringen av Robert Mugabes fødselsdag lørdag 23. februar 2008. Mugabe hadde 21. februar, to dager før, fylt 84.

Migranter

Byen krysses av mange zimbabwere som flykter til Sør-Afrika. Dem som krysser grenseovergangen lovlig utgjør bare en brøkdel av dem som krysser den ulovlig. Mange drister seg over Limpopoelva, hvor det finnes en rekke krokodiller, og tar seg på illegalt vis inn i Sør-Afrika.
Grenseovergangen krysses også av zimbabwere som på daglig basis drar inn til Musina for å kjøpe varer som er vanskelige å få tak i Zimbabwe.
Min stil

Min stil er et musikkalbum med Jannicke, som ble utgitt i 1981. Albumets største suksess er sangen «Svake mennesker».
Litteraturhenvisning

Formålet med litteraturhenvisninger

Normalt skal ethvert ikke-trivielt utsagn i en vitenskapelig publikasjon dokumenteres. Der dette ikke kan skje gjennom de funnene som beskrives i selve artikkelen, bør man derfor referere til en eller flere kilder som inneholder en slik dokumentasjon. Grunnen er at hvert trinn i en vitenskapelige argumentasjon skal kunne etter- og overprøves av andre forskere.
Det er også viktig å referere til lignende arbeider som er gjort i samme område, slik at funnene kan relateres til og sammenlignes med hverandre. Vitenskapens oppgave er å øke kunnskapen – så for å vise at publikasjonen virkelig viser noe nytt, er det viktig å referere og knytte de nye funnene til den eksisterende kunnskapen på området.
Kildeangivelser brukes også for å korte ned på publikasjonens lengde. Er det f.eks. brukt en metodikk som er noenlunde velkjent og som har blitt beskrevet av andre, kan man referere til denne beskrivelsen heller enn å bruke plass på å beskrive metoden selv.
Kildeanvisninger kan ha retorisk kraft. Man styrker sin egen troverdighet ved å vise til og bygge på publikasjonene til andre forskere. Innen akademia kan henvisninger dessuten hevdes å ha en meritterende funksjon. Det å bli sitert av en fagfelle regnes gjerne som noe ærefullt. Siteringsanalyser ligger ofte til grunn når man evaluerer prestisjen eller gjennomslagskraften til en publikasjon, en forsker eller et tidsskrift.    

Måter å henvise på

Det fins ulike måter å henvise til litteratur på. Felles for de fleste er at henvisningen er adskilt fra den fullstendige referansen. Referansen må være en fullstendig angivelse av den bibliografiske informasjonen som trengs for entydig å kunne identifisere boken eller artikkelen, og for å kunne finne frem til den. Siden en slik fullstendig referanse kan være flere linjer lang, nevnes den vanligvis ikke i selve teksten. Det er bare en kort henvisning til kilden som står i teksten, slik at leseren, om nødvendig, kan slå opp den fullstendige referansen et annet sted i den samme publikasjonen.
De to mest vanlige måter å henvise på er Harvard-systemet og fotnoter.
Refineria di Korsou

Refineria di Korsou N.V. er et statseid selskap som eier oljeraffineriet og tilknyttet infrastruktur på Curaçao i Karibia. Det har hovedkontor i Willemstad. 
Selskapet ble opprettet etter at Shell i 1985 overlot raffineriet til myndighetene på Curaçao, sammen med terminalanleggene i Bullenbaai og Caracasbaai. Curaçaos øyråd ble eneeier av selskapet. Oljeraffineriet ble samme år utleid til Petróleos de Venezuela (PDVSA). PDVSA driver raffineriet gjennom datterselskapet Refineria Isla Curaçao B.V. 
I 2016 inngikk regjeringen på Curaçao en intensjonsavtale med det statskontrollerte kinesiske selskapet Guangdong Zhenrong Energy (GZE) om å overta driften og modernisere raffineriet.  Etter at det kom fram at det kinesiske selskapet manglet tekniske forutsetninger, finansiell styrke og støtte fra den kinesiske regjeringen til å engasjere seg i prosjektet kansellerte Curaçaos regjering avtalen 30. desember 2017.
Thomas O. Chisholm

Biografi

Chisholm gikk på en liten landsens skole som barn, han ble selv lærer på skolen da han var 16 år. Han skrev i den lokale avisa, The Franklin Favorite og ble medredaktør der bare 21 år gammel. Noen år senere ble han redaktør av Pentecostal Herald i Louisville. I 1903 ble han ordinert til metodistprest. Han hadde tjeneste som metodistprest i Scottsville, Kentucky, men det ble bare en kort periode, for han ble syk. Sammen med sin familie flyttet han til en farm i Winona Lake, Indiana hvor han tok vanlig arbeid. Senere ble han forsikringsagent og flyttet i Vineland, New Jersey i 1916. 
Chisholm skrev over 800 dikt, mange av dem fikk melodier og ble brukt som sanger. Mest kjent er nok Great is Thy faithfulness, oversatt til norsk: Stor er din trofasthet, som han skrev i 1923.
Abdomen

Abdomen er en del av kroppen. Hos mennesket og andre virveldyr er dette buken; området mellom brystkassen og bekkenet. Hos virvelløse dyr utgjør abdomen ofte et eget kroppsavsnitt, bakkroppen, som hos insekter. Denne inneholder da tarmkanalen og ofte også kjønnsorganene.

Ytre utseende

Av ulike årsaker, har ofte abdomen en annen farge enn resten av kroppen. Hos dyr med pelsbekledde eller hårete kropper, er ofte abdomen hårløs, eller nesten hårløs.
Universitetet i Bergen

Historie

Universitetet ble opprettet ved stortingsvedtak av 9. april 1946. Lov om Universitetet i Bergen trådte i kraft 30. august 1946. I europeisk sammenheng er Universitetet i Bergen et ungt universitet. Men de akademiske røttene går dypere. Det har i lang tid foregått vitenskapelig virksomhet og siden 1907 undervisning ved Bergens Museum, etablert allerede i 1825. Etableringen ble delvis finansiert av filantropen Lauritz Meltzer som ga navn til Meltzerprisen. I dette miljøet ble også Studentersamfunnet i Bergen stiftet, 12 år før universitetet. en utredning for Stortinget om et nytt universitets slås det til eksempel fast at «Nemdi vil peike på nokre moment av interessa for universitetslivet ved eit nytt universitet i Bergen bygd på Museet(...) Eit studentersamfund i Bergen hev alt i fleire år samla ein stor krins av studerande og eldre academici til møte med fyredrag, ordskifte og tidtrøyte».
Den 2. juni 2016 ble det klart at UiB og Kunst- og designhøgskolen i Bergen ønsket å slå seg sammen fra 1. januar 2017. Den 17. juni 2016 ble sammenslåingen vedtatt, og Kunst- og designhøgskolen og Griegakademiet danner et nytt fakultet for kunst, design og musikk ved UiB.

Universitetsbiblioteket

Universitetsbiblioteket i Bergen (UBB) ble offisielt opprettet i 1948, to år etter universitetets offisielle grunnleggelse. Som universitetet er imidlertid biblioteket en videreføring av virksomheten ved Bergens Museums, der det fra 1825 også fantes et bibliotek. Først i 1961 fikk biblioteket sitt eget bygg, reist ved hjelp av en donasjon fra J.L. Mowinckels rederi. 
UBB gir informasjons- og dokumentasjonstjenester forskning og undervisning som drives ved UiB. Det er desentralisert med fakultetssamlinger og egne bibliotek for humaniora, realfag, medisinske fag, odontologiske fag, samfunnsvitenskap, juridiske fag og psykologi. UBBs samlinger består av omkring 1,78 millioner bind bøker og tidsskrifter. I tillegg kommer spesialsamlinger for manuskripter, diplomer og kart og billedsamlingen. Her finnes vel 3600 manuskripter og diplomer, ca. 42.800 kartblad og atlas, samt 240 000 bilder. Universitetsbibliotekets samling tilføres i stadig større grad elektroniske objekter og av UBBs 16 620 tidsskriftabonnementer, er 13 070 i elektronisk form.

Universitetsmuseet i Bergen

Universitetsmuseet i Bergen eksisterer fortsatt som en egen enhet ved Universitetet i Bergen. Museet driver innsamling, dokumentasjon, bevaring, forskning og formidling og er organisert i to avdelinger. Ved De kulturhistoriske samlinger dekkes antropologi, arkeologi, kunst- og kulturhistorie. Her finnes også en egen  og konserveringsseksjon. De naturhistoriske samlinger dekker botanikk, geologi og zoologi. Begge samlinger har museumsbygg på Nygårshøyden i Bergen sentrum, der det også er en botanisk hage i tilknytning til Naturhistorisk museum. De naturhistoriske samlinger omfatter også Arboretet og Botanisk hage på Milde.
Mickael-Meba Zeze

Idrettskarriere

Zézé deltok ved Ungdoms-VM i friidrett 2011 i Lille Métropole i Frankrike, der han fikk to medaljer. Individuelt fikk han bronse på 100 meter, med tiden 10,57, og han deltok også på Frankrikes stafettlag som fikk bronse på 4 x 100 meter. Han løp også 200 meter, der han kom på 5.-plass. Frankrike vant 4 x 100 meter stafett ved European Youth Olympic Festival 2011, med Zézé på laget. På nasjonalt nivå vant han 60 meter og 200 meter ved det franske ungdomsmesterskapet, og han satte fransk innendørsrekord for ungdom på 200 meter med tiden 21,05 sekunder. Ved det franske mesterskapet utendørs vant han 100 meter i ungdomsklassen.
Han ble fransk juniormester på 200 meter innendørs og utendørs i 2012. Han deltok også ved junior-VM i friidrett 2012. På 200 meter der fikk han 27. beste tid i innledningsheatet, og gikk ikke videre til semifinalen. Han deltok også på det franske laget på 4 x 100 meter stafett, men de ble diskvalifisert i innledningsheatet. 
I 2013 ble han igjen fransk juniormester innendørs på 60 meter og 100 meter. Han var også med å vinne det franske mesterskapet i stafetter, på 4 x 100 meter. Ved junior-EM i friidrett 2013 kom han på 6.-plass på 200 meter, og Frankrike kom på 4.-plass på 4 x 100 meter. I august deltok han ved VM i friidrett 2013, der han var med på Frankrikes stafettlag på 4 x 100 meter. De løp på 38,97 i innledningsheatet, som var 17. beste tid, og gikk dermed ikke videre til finalen. Ved Jeux de la Francophonie 2013 i september kom han på 5.-plass på 200 meter, og han fikk sølv på 4 x 100 meter sammen med det franske stafettlaget. 
Zézé vant både 100 meter og 4 x 100 meter stafett ved det franske U23-mesterskapet i 2015. Han ble tatt ut til U23-EM i friidrett 2015, og der vant Frankrike gull på 4 x 100 meter stafett, to hundredeler foran Tsjekkia.
EM i turn for menn 1992

Det 20. europamesterskapet i turn for herrer ble arrangert i Budapest i Ungarn i 1992.
Lekter

Lekter (av nedertysk, nederlandsk: lichter, lichten som betyr «lette») er en lastepram som kan betegnes som en flytende plattform eller (laste)kasse uten eget drivverk. Moderne lektere finnes derimot både med og uten motor, med og uten ror, og med og uten kjøl. Dette er en flatbunnet båttype. Lengde i forhold til bredde varierer med bruksområde og farvann. Eldre lektertyper, som lørje (butt i begge ender) og pram, var gjerne korte og brede. Moderne lektere er derimot gjerne lange (og smale i forhold til lengden).
Elvelektere finnes på alle større elver i Europa der fallhøyden ikke er for bratt. De ble opprinnelig trukket av menn eller hester. Ned elvene drev de gjerne av seg selv, mens besetningen styrte, enten med tau fra breddene eller med en styreinnretning. I dag dyttes eller trekkes de av bukserbåter. Noen er også utstyrt med rør og egen motor, som er sterk nok til å transportere lekteren på kanalene og opp og ned elvene for egen maskin. Skrogformen er typisk flatbunnet, noe som gjør dem anvendelige i stille sjø og på grunt vann.
Siden store deler av Europa er forbundet med et kanalsystem, finnes det mange lektere, og til tider er det tett trafikk. 
Flytende hoteller og restaurantbåter som en finner en del av i elver og kanaler, er bygd på samme typen skrog.
Lørjer og prammer anvendes i begrenset utstrekning i Norge i dag, men er i bruk som muddersamlere og transport til undervannsdeponier, da assistert av små slepebåter. Flytende arbeidsplattformer blir gjerne montert på lektere.
BMW E46

Kjøreegenskaper

Uavfjæret vekt ble redusert og stivhet i chassiet ble økt i stedet for å øke motoreffekt. Den største modellen ved lanseringen i 1999, E46 328i hadde bare 3 hk mer en forgjengeren E36 328i. For å kompensere denne motoreffektøkningen ble chassiet konstruert 70 % stivere enn på forgjengeren E36 328. Og fjæringskomponenter i aluminium ble brukt i større grad for å unngå uavfjæret vekt. Men med en egenvekt på 1450 kg er E46 328i 55 kg tyngre enn tilsvarende forgjenger E36 328i.<
I samsvar med BMWs tradisjon har E46 frontmontert motor med bakhjulsdrift og 50/50 vektfordeling.
Hjemmebrent

Lovreguleringer

Frem til 1750-tallet var hjemmebrenning både tillatt og utbredt i Norge. I 1756 ble det forbudt, da kongen mente at de små kornavlingene man fikk under Den lille istid, måtte brukes til mat og ikke til drikke. Dette første forbudet gjaldt i ca. 40 år, da brenning igjen ble tillatt i byer. I 1816 ble lovligheten utvidet til å omfatte alle brukere og besittere av matrikulert jord, og produksjonen økte vesentlig. Lov av 1.juli 1816 slapp hjemmebrenningen helt fri offisielt, men i praksis hadde den vært fri i årevis og oppmuntret av myndighetene, som mente den tjente til å utnytte kornproduksjonen effektivt. Til overmål vedtok Stortinget samme år importforbud for utenlandsk brennevin. I 1845 kom restriksjoner på hjemmebrenning, og antall destillasjonsanlegg falt raskt fra ca. 10 000 til 40. De som drev videre, var først og fremst fabrikkanlegg. I praksis ble hjemmebrenning i småskala forbudt i Norge med lovbestemmelsene fra 1845, ettersom anleggene måtte ha en minimumsproduksjon på 200 potter (193 liter).
I dag er det forbudt i de fleste land å destillere brennevin uten særskilt løyve, selv til eget bruk. I Norge er dette hjemlet i Lov om omsetning av alkoholholdig drikk m.v., der det står at man må ha bevilling for å produsere alkoholholdig drikk. Denne loven gir imidlertid adgang til brygging av øl og vin. Årsakene til at det er straffbart å brenne hjemme ligger i myndighetenes ønske om å regulere konsumet av alkohol, samt at hjemmebrenten kan ha helseskadelige urenheter som kan fanges opp i internkontrollen til profesjonelle destillerier. Sist, men ikke minst har brennevinssalg en fiskal side. Brannfare og eksplosjonsfare er også betydelig. 
Hjemmebrenning brukes gjerne som et eksempel på at lovens bokstav er i konflikt med folks rettsfølelse. Mange kjenner noen som brenner hjemme. I noen få land, som New Zealand, har det vært tillatt å brenne hjemme i flere år. I Irland ble hjemmebrent, kalt poteen, sett som en del av opprøret mot de britiske myndighetene, og fikk dermed en politisk dimensjon. Man får nå kjøpt fabrikkprodusert poteen på en del irske flyplasser. Selve brennevinet er av dårlig kvalitet, og det er historikken bak som gjør det til en attraktiv suvenir blant annet for mange irsk-amerikanske turister. 
Det engelske ordet for hjemmebrent er moonshine (= måneskinn), som henspiller til produksjon ute i natten, hvor en kun hadde måneskinn som belysning.
Miland stasjon

Historie

Stasjonen åpnet som stoppested 9. august 1909, innførte godsekspedering 1. mai 1917 og ble oppgradert til stasjon november samme år. Stasjonsbygningen ble åpnet i januar 1919, etter første verdenskrig – som hadde forsinket byggingen. Etter at dampskipvirksomheten på Tinnsjø ble nedlagt på 30-tallet, økte trafikken til stasjonen, siden all last og passasjerer måtte bruke jernbanen. Stasjonen var som en bygd, med opp til elleve dagligvarebutikker, hoteller og en turistindustri.
Stasjonen ble ubemannet i 1969 og stengt 31. mai 1970, da passasjertransporten på Rjukanbanen opphørte. Den ble solgt som bolig i 1985, men revet i 1989 som ledd i utbyggingen av fylkesvei 37.
Tia Dalma

Tia Dalma er en rollefigur i filmen Pirates of the Caribbean: Dead Man's Chest, spilt av Naomi Harris.
Det var Tia Dalma som gav Jack Sparrow kompasset han eier, som viser det eieren ønsker seg mest av alt.
I Pirates of the Caribbean: Dead Man's Chest gir hun eventyrerne informasjon om Davy Jones, og om hvor skipet «Den flygende hollender» befinner seg. Til gjengjeld får hun Kaptein Barbossas forbannede ape, Jack.
Nyhasidisme

Nyhasidisme eller jødisk fornyelse (hebraisk: התחדשות יהודית; jiddisch: ייִדיש רענעוואַל; engelsk: Jewish Renewal) er en nyere, hovedsakelig nordamerikansk bevegelse innenfor jødedommen som har utspring i ḥasidisme. Den søker gi ny vitalitet til moderne jødedom med mystiske, hasidiske, musikalske og meditative virkemidler. Den skiller seg fra Baal teshuva-bevegelsen med en tilbakevending til ortodoks jødedom. Nyhasidisme legger stor vekt på likestilling mellom kjønnene, på fredsarbeid og miljøvern, har flere synkretistiske trekk og med en forståelse av jødedommen som en religiøs sivilisasjon i stadig utvikling, en forståelse som er lånt fra rekonstruksjonistisk jødedom.
De viktigste lederne innenfor nyhasidismen er Zalman Schachter-Shalomi og Arthur Waskow. Bevegelsen benytter blant annet kabbalistisk og hasidisk teori og praksis i et ikke-ortodokst, egalitært rammeverk. Bevegelsen tar til seg venstreorienterte trekk som feminisme, miljøvern og pasifisme og utvider den tradisjonelle jødiske gudstjenesten med ekstatiske elementer som meditasjon, chanting og dans. Som del av arbeidet i å utvide det jødiske ritualet låner medlemmene fritt og åpent fra buddhisme, sufisme, indianske naturreligioner og andre trosforestillinger. Dette fenomenet er kjent i religionsvitenskapen som synkretisme. Mange jøder utenfor nyhasidismen ser religiøs synkretisme som uforenlig med jødedommen og regner derfor ikke den såkalte jødiske fornyelsen som en del av den jødiske religionen.
Т

Utseendeforskjell i serbisk og makedonsk

I serbisk og makedonsk har bokstaven et annerledes utseende i kursiv. I stedet for å se ut som en latinsk M, m, ser den heller ut som en Ш (kursiv: ш) med makron (se bildet til venstre). Grunnen til dette er at i serbisk brukes både det latinske og det kyrilliske alfabetet. Derfor er det vanskelig å ikke blande de to alfabetene hvis så mange bokstaver har likt utseende.
Étang de Vaccarès

Étang de Vaccarès er en saltvannslagune (étang) i våtmarksområdet og nasjonalparken Camargue i Rhône-deltaet i sør-Frankrike. Sjøen har et areal på 65 km², og dybden er mindre enn to meter. Den er den nordligste av innsjøene i Camargue, og utgjør det viktigste elementet i vannkontroll-systemet i deltaet.  Sjøen er også et viktig stoppested for trekkfugler, og er tilholdssted for rosa flamingo.

Forurensing

Selv om sjøen er «vernet» så er den likevel utsatt for følgene av forurensingene fra de store industriparkene like ved, og fra jordbruksområdene rundt området. Undersøkelser viser at fisken i innsjøen inneholder betydelige nivåer av miljø- og helseskadelige stoffer.
Florentino Pérez

Biografi

Florentino er utdannet sivilingeniør. Med sin ingeniørutdanning har han blant annet grunnlagt byggefirmaet Grupo ACS. Firmaet ble grunnlagt i 1997 og det er en sammensetning av de tidligere firmaene OCP Construcciones, S.A. og Ginés Navarro Construcciones. Per dags dato er Grupo ACS det rikeste og største byggefirmaet i Spania. Etter dette startet Pérez karrieren sin som president i det spanske fotballaget Real Madrid.

Real Madrid

Pérez startet sin karriere som president for fotballklubben Real Madrid i 2000. Hans arbeid med å blant annet forbedre klubbens fotballanlegg (Santiago Bernabéu Stadion), ble høyt verdsatt og han ble dermed gjenvalgt som president for klubben i 2004. Etter flere gode investeringer, klarte Péres å forbedre klubbens økonomi vesentlig. Dette resulterte i storsigneringer som Zinedine Zidane, Luis Figo, David Beckham, Michael Owen og Cristiano Ronaldo.
Florentino Pérez har også grunnlagt treningsanlegget, Real Madrid City i Valdebebas, Madrid. Anlegget ansees for å være det beste treningsanlegget i verden og det dekker hele 1.2 kvadratkilometer.
I løpet av de siste 2 årene har Pérez signert flere høyprofilerte spillere som Gareth Bale, Isco (Francisco Román Alarcón Suárez), Luka Modric og Asier Illarramendi.
Serhij Zjadan

Biografi

Zjadan ble født i en ukrainsktalende familie. Som barn bodde han i Starobilsk. I 1996 avsluttet han et ukrainsk-tysk filologistudium. Fra 1996 til 1999 tok han sin doktorgrad ved det samme universitetet. Han ble ferdig med doktoravhandlingen «Filosofisk-estetiske synspunkter av Mykhaylo Semenko» i 2000.
Siden 2000 har han undervist i ukrainsk og verdenslitteratur ved det samme universitetet. I 2017 ble han arrestert i Hviterussland på grunn at han i svartelistet i Russland.

Forfatterskap og oversettelser

Zjadan skriver noveller, poesi og essays. Hovedtematikken i hans verk er den postsovietiske virkeligheten i Ukraina. Zjadans stil er preget av mye slang og banneord. Romanen Voroshylovgrad ble kåret til tiårets beste ukrainske bok i 2010 av BBC. Zjadan jobber også som oversetter fra tysk, polsk, hviterussisk ⁶ http://nn.by/?c=ar&i=171919  og russisk.
I oktober 2015 holdt han et foredrag på Litteraturhuset i Oslo. I september 2016 deltok han med tre andre forfatter i en diskusjon arrangert med Universitetet i Oslo, Institutt for litteratur, områdestudier og europeiske språk på Litteraturhuset i Oslo.
20. mars 2017 ble romanen Anarchy in the UKR Dagfinn Foldøy (med Pax forlag).
Atle Christiansen i en artikkel i Aftenposten skrev at romanen hans er den første ukrainske som er oversatt til norsk.
Sud-Kivu

Geografi

Provinsen Sud-Kivu har et areal på 65070 kvadratkilometer. Den dekker 3 ganger Belgia, den tidligere kolonimakten. Terrenget inkluderer fjellkjeder som Mitumba med den høyeste toppen Kahuzi-Biéga, 3340 moh., som ligner på Mont Blanc i Sveits.
I territoriene Shabunda og Mwenga begynner Cuvette Centrale. I øst er det en stor slette, sletten Ruzizi i Walungu og Uvira. Klimaet er 9 måneder med regn, 3 måneder tørke: Det er et fuktig tropisk klima. Vegetasjonen i fjellet består av tåkeskog, grassletter, bambusskog og tette skoger.
MF «Hordaland»

Skipet

Fergen var byggnummer 799 ved Stord Verft i Leirvik. Ved overlevering var tonnasjen 863 bruttoregistertonn og 428 nettoregistertonn. Hovedmaskinen var en tolvsylindret firetakts EV dieselmotor bygd av Normo i Bergen. Oppgitt ytelse er 2 050 hestekrefter (bhk).
Mauser M1910

Historie

Våpenet ble introdusert i 1910, derav navnet. I 1914 kom en oppdatert litt større modell i kaliber 7,65 x 17 mm Browning (.32 ACP), og våpenet fikk da navnet Mauser 1914. I 1934 kom det en ny versjon med en annen skjefteform, med mer kurve på baksiden av skjeftet, og denne fikk navnet Mauser 1934.